Tallinna Hipodroom

Tallinna Hipodroom oli Tallinna põhjaküljes, linnulennult Kopli lahest 1400 m kaugusel asuv hipodroom.

 Ajalugu 
pisi|Võiduajamine Tallinna Hipodroomil (1971). Jaan Künnapi foto
Tallinna Hipodroom avati 25. novembril 1923. Esialgu oli seal nii 1000 m galopirada kui ka 1100 m traavirada.

Esialgsest hoonestusest on säilinud kõigest üks 1938. aastal ehitatud tallihoone. 1944. aasta märtsipommitamises hävis puhvetipaviljon ja restoran ning 1961. aastal hävis tulekahjus ka kontorihoone ja tribüün. Algne hoone taastati 1960. aastate teisel poolel. 1990. aastatel rajati tänapäevasem restorani osa.

Tallinna Hipodroomil on alates esimesest võistluspäevast korraldatud totalisaatorit.

1930. aastail oli naabruses asuva vaimuhaigla patsientidel hipodroomile tasuta sissepääs, kuid nad ei võinud totalisaatoril mängida ega restorani külastada.Georg Pärnpuu. Hobused hullumaja lähedal. Välis-Eesti, 30. jaanuar 1979, nr 1, lk 8

21. mail 1933 toimus hipodroomil umbes 50 osavõtjaga mäss, kui publik hakkas süüdistama hobuste juhte ja kohtunikke kokkumängus. Korra taastasid 15 jala- ja 2 ratsapolitseinikku. Friedrich Assentok ja Paul Valdson arreteeriti, Karl Ots ja 3 tuvastamata isikut said kumminuia.Mäss Tallinna hipodroomil. Vaba Maa, 23. mai 1933, nr 119, lk 7.

Tallinna hipodroomi viimased võistlused toimusid 3. detsembril 2022 kell 11:00 kuni 16:00. Teated Hipodroomi lammutamisest suurendasid huvi nii seal tegutseva kogukonna kui ka paiga ajaloolise väärtuse vastu. Selle kadumise hirm tõi kaasa avaliku arutelu ja dokumenteerimise laine, sealhulgas Vladimir Loginovi 2021. aastal valminud dokumentaalfilm “Hipodroom” https://arkaader.ee/landing/bc/rHczO7kKnl/vkCVNF21Poc/n3AQl7IkUTj_, mis jälgis viie aasta vältel seal tegutsenud kogukonda, töötajaid ja igapäevaelu.

Hipodroom kolitakse Saue valda Tuula külla, kus on selleks 25-hektariline krunt. Tallinnas asuvale krundile püstitatakse aga elu- ja ärihooned."Tallinna hipodroom kolib Saue valda Tuula külla" ERR, 11. veebruar 2020
 Vaata ka 
Hipodroomi kvartal
Viited

Kirjandust
Eesti hobune võidusõidul. Uus Eesti, 5. detsember 1937, nr 331, lk 3.

Välislingid

 Tallinna Hipodroomi koduleht
 Hipodroomi ajalugu
 Urmas Tooming: Hipodroom võib kesklinnast kolida hoopis Saku valda, Tallinna Postimees, 23. oktoober 2008
 Uwe Gnadenteich. Hipodroomi hääbumine kütab kirgi Tallinna Postimees, 9. oktoober 2009

Hipodroom
Kategooria:Hipodroomid
Kategooria:Põhja-Tallinna ehitised
Kategooria:Eesti ratsasport